TFD ออกหุ้นกู้ 500 ลบ. ขายสถาบัน-รายใหญ่ 18-20 ก.ค.นี้
TFD ออกหุ้นกู้ 500 ลบ. อายุ 2 ปี ชูดอกเบี้ย 6.5% ต่อปี เสนอขายสถาบัน-รายใหญ่ 18-20 ก.ค.นี้ ระดมทุนเพื่อชำระคืนตั๋วสัญญาใช้เงินที่ครบกำหนด-เป็นเงินทุนหมุนเวียน
3 ก.ค. 2560

บริษัท ไทยพัฒนาโรงงานอุตสาหกรรม จำกัด (หมาชน) หรือ TFD ระบุว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้บริษัท ครั้งที่ 2/2560 มูลค่าไม่เกิน 500 ล้านบาท อายุ 2 ปี
โดยครบกำหนดไถ่ถอนปี พ.ศ.2562 อัตราดอกเบี้ยคงที่ 6.50% ต่อปี เสนอขายแก่ผู้ลงทุนสถาบันและผู้ลงทุนรายใหญ่ ผ่านบล.เคที ซีมิโก้ ซึ่งเป็นผู้จัดการการจัดจำหน่ายหุ้นกู้ ระยะเวลาจองซื้อระหว่างวันที่ 18-20 ก.ค.60
ทั้งนี้บริษัทมีวัตถุประสงค์จะนำเงินที่ได้จากการขายหุ้นกู้ครั้งนี้ไปใช้เพื่อใช้ชำระคืนตั๋วสัญญาใช้เงินครบกำหนดชำระ วันที่ 28 ก.ค.60 จำนวน 320 ล้านบาท และชำระคืนตั๋วสัญญาใช้เงินที่จะครบกำหนดชำระวันที่ 27 ต.ค.60 จำนวน 50 ล้านบาท และใช้เป็นเงินทุนหมุนเวียนของบริษัท 130 ล้านบาท